Informácia o priebehu a výsledkoch pracovnej návštevy 
predsedu vlády SR Roberta Fica 
v Spojenom kráľovstve Veľkej Británie a Severného Írska dňa 12. 6. 2007

Predseda vlády SR Robert Fico uskutočnil dňa 12. 6. 2007 pracovnú návštevu Spojeného kráľovstva Veľkej Británie a Severného Írska (UK). Rokoval s predsedom vlády UK T. Blairom, na pozvanie prezidenta Európskej banky pre obnovu a rozvoj (EBRD) J. Lemmiera absolvoval s predstaviteľmi banky pracovný obed, v rámci návštevy University College of London diskutoval s vedeckými pracovníkmi Školy slovanských a východoeurópskych štúdií a za účasti posledných dvoch slovenských legionárov 2. svetovej vojny žijúcich v Spojenom kráľovstve položil veniec pri pamätníku bitky o Britániu. Poskytol tiež rozhovor pre denník Financial Times a krajanský mesačník ECHO.

1. Rokovania s predsedom vlády UK T. Blairom

Hlavnými témami rokovania premiérov boli bilaterálne otázky, aktuálne európske otázky, predovšetkým týkajúce sa diskusie o Zmluve o ústave pre Európu (ústavná zmluva) pred nadchádzajúcim summitom EÚ a medzinárodno-politické otázky s dôrazom na Kosovo. Podstatná časť rozhovoru sa uskutočnila medzi štyrmi očami. 

Bolo konštatované, že vzájomné slovensko – britské vzťahy sú dobré a bez otvorených otázok. Vyzdvihnutá bola skutočnosť, že výška britských investícií v SR rastie a UK je momentálne šiestym najväčším priamym investorom na Slovensku. Je záujmom vlády SR, aby investori z UK, ale aj z iných krajín, mali na Slovensku stabilné a dobré podmienky pre svoje investície. Premiér R. Fico poukázal na fakt, že aj keď SR bude v prepočte na jedného občana najväčším producentom automobilov v Európe, z dlhodobého hľadiska bude potrebné nové investície smerovať do iných odvetví.
 
Predseda vlády SR informoval britského premiéra o slovenských občanoch, ktorí prichádzajú v relatívne vysokom počte do UK za prácou. Častým problémom, s ktorým sa stretajú, je podvodné sprostredkovanie práce a s tým spojené ďalšie ťažkosti, ktoré vyplývajú aj z ich nedostatočnej informovanosti o právach a povinnostiach zamestnávateľov v UK a sociálnom a právnom systéme. Široká dostupnosť relevantných informácií v slovenskom jazyku ešte pred rozhodnutím prípadných záujemcov o prácu v UK by pomohla do veľkej miery eliminovať nežiadúce javy. Myšlienka užšej spolupráce v tejto oblasti sa stretla u partnera s porozumením.

V európskych otázkach aj napriek existencii národných špecifík konštatovali obaja predstavitelia podobnosť viacerých pozícií SR a UK. Čo sa týka procesu inštitucionálnych zmien Európskej únie, z britského pohľadu nie je možné pristúpiť k žiadnemu návrhu, ktorý by vyžadoval v UK konanie referenda o ústavnej zmluve. Slovenský premiér uviedol, že SR bude na zasadnutí Európskej rady koncom júna 2007 vystupovať flexibilne a konštruktívne.

V otázke Kosova je pre UK jedným z primárnych cieľov nájsť riešenia, ktoré nebudú destabilizovať Srbsko ani iné časti regiónu západného Balkánu. Britský premiér poukázal na fakt, že od začiatku procesu diskusií o statuse Kosova narážalo Spojené kráľovstvo na komplikácie s ruskými názormi. Téme sa venoval v rozhovoroch s prezidentom Putinom už pred piatimi rokmi, kedy žiadal partnera o nájdenie alternatívnej cesty. Z pohľadu UK v súčasnosti existuje jediná reálna možnosť riešenia statusu Kosova, a to prijatie plánu, ktorý predložil BR OSN jej vyjednávač M. Ahtisaari. Vzhľadom na zložitosť situácie britská strana citlivo vníma postoje, ktoré prezentovala na stretnutí slovenská strana. T. Blair víta a oceňuje aktívny prístup a angažovanie sa SR pri riešení tejto otázky. 

2. Pracovný obed s prezidentom EBRD J. Lemmierom

	Počas pracovného obeda predseda vlády SR podrobne charakterizoval aktuálne témy a priority ekonomického vývoja v SR. Za hlavný cieľ jednoznačne označil vstup SR do eurozóny k 1. 1. 2009 a oboznámil partnerov so stavom plnenia kritérií potrebných na dosiahnutie tohto cieľa. Zo strany banky bola ponúknutá možnosť neformálnych konzultácií v tejto oblasti.

	Hlavná časť diskusie bola zameraná na možné aktivity banky smerom k SR v najbližšom období. Predseda vlády SR poukázal na prioritnosť investícií do infraštruktúry (diaľnice), ktorá má priamy vplyv na hospodársky rast a vyrovnávanie ekonomických rozdielov medzi jednotlivými regiónmi Slovenska. Účastníci podrobne diskutovali o možnosti vypracovania pilotného projektu rozvoja diaľnic v SR, ktorý by sa realizoval tzv. modelom verejno–súkromného partnerstva (public private partnership, PPP). J. Lemmiere privítal pripravovaný materiál Ministerstva financií SR, ktorý by mal zjednodušiť realizáciu projektov formou PPP v SR. Z pohľadu banky je rozhodujúce, aby prvý takýto projekt bol relatívne rýchlo vykonateľný a úspešný. Podľa predstaviteľov EBRD vhodným pilotným programom by bola kombinácia stavby diaľnice a vybudovanie elektronického mýtneho systému. Banka je ochotná podieľať sa na detailnom rozpracovaní resp. konzultovať viaceré aspekty tohto projektu, a to aj bez ďalšieho záväzku vlastnej účasti na jeho prípadnej realizácii. Zo strany SR bol prezentovaný záujem o vstup EBRD do plánov výstavby národných športových stredísk. Aby bolo možné pristúpiť k diskusii o takýchto možnostiach spolupráce, bude potrebné na expertnej úrovni vyjasniť niektoré špecifiká zámeru. 
 
	Medzi hlavné priority súčasných i budúcich aktivít banky patrí, podľa viceprezidentky EBRD B. Schmögnerovej, efektívnosť využívania energií. Banka je pripravená realizovať projekty zamerané na zníženie energetickej náročnosti verejných budov (školy, nemocnice atď.) alebo iných podobných infraštruktúrnych projektov na úrovni mestských a miestnych zastupiteľstiev.

3. Návšteva University College of London

	Rozhovor predsedu vlády SR R. Fica s rektorom univerzity prof. M. Grantom bol zameraný na výmenu názorov na problémy spojené so vzdelávaním, vedou a výskumom v kontexte globalizovanej ekonomiky.
 
	Diskusia s vedeckými pracovníkmi Školy slovanských a východoeuópskych štúdií, ktorá je súčasťou University College of London, bola venovaná širokému spektru otázok súčasnej politickej a ekonomickej situácie v SR, vzťahom a úlohe V4 v rámci EÚ, vzťahom s Ruskom, budúcnosti EÚ, ústavnej zmluve a bezpečnostnej politike. Predseda vlády konštatoval, že SR je stabilizovaná krajina s jasnými cieľmi a prioritami. Medzi ne patrí aj posilňovanie ekonomickej dimenzie zahraničnej politiky na podporu hospodárskeho rozvoja v SR. K otázke rokovaní o amerických komponentoch raketovej obrany v Českej republike a Poľsku predseda vlády SR zdôraznil regionálnu dimenziu problému. Preto podľa jeho názoru podobné iniciatívy by mali byť diskutované nielen na bilaterálnej úrovni, ale aj na pôde NATO, EÚ a s Ruskom.

4. Záver

	Rokovania počas pracovnej návštevy predsedu vlády SR v UK dňa 12. 6. 2007 možno hodnotiť ako úspešné. Išlo o prvé bilaterálne stretnutie R. Fica s T. Blairom a o prvú návštevu predsedu vlády SR v sídle EBRD.

Ťažiskovými témami rokovaní bolo zhodnotenie bilaterálnych vzťahov, európske otázky s osobitným dôrazom na diskusiu ohľadom ústavnej zmluvy a situácia na západnom Balkáne. 

Počas rokovania premiérov bolo konštatované, že vzájomné slovensko – britské vzťahy sú dobré a bez otvorených otázok. Je žiaduce, aby sa aj naďalej venovala osobitná pozornosť potrebám novodobých migrantov zo SR, ktorí sa rozhodli uplatniť na pracovnom trhu v UK. Myšlienka užšej spolupráce v tejto oblasti sa stretla na britskej strane s porozumením.
 
	Načasovanie návštevy pred summitom EÚ koncom júna 2007 a po summite G8 umožnilo aktuálne konzultácie k procesu inštitucionálnych zmien a výmenu názorov na dôležité zahranično-politické a bezpečnostné otázky.

	Rokovanie v EBRD prispelo k vyjasneniu priorít slovenskej vlády a možností banky vstúpiť do projektov rozvoja infraštruktúry s využitím modelu partnerstva štátu a súkromného sektora.